Danes Saška-Anhalt, jutri vsa Nemčija ?
Bojan Grobovšek, Sobotna priloga DELO 12. september 2026

Zvezna dežela Saška-Anhalt, ki leži v vhodni Nemčiji, je po površini med najmanjšimi nemškimi zveznimi deželami    in ima 2.1 milijona prebivalcev, kar je komaj 2.5 odstotka celotnega nemškega prebivalstva. Kljub temu so njene  nedeljske deželnozborske volitve pritegnile zelo veliko mednarodne pozornosti.   
S skoraj 44 odstotkov glasov je zmagala  AfD (Alternativa za Nemčijo), kar sicer ni zadostovalo za obsolutno večino poslancev v deželnem parlamentu. Obstaja pa možnost, da AfD s pomočjo le nekaj prebežnikov iz drugih strank in/ali Zavezništva Sare Wagenkhnecht (BSW), ustoliči svojega vodjo Ulricha Siegmunda za ministrskega predsednika Saške-Anhalta. BSW je načeloma leva stranka, vendar sta njeni stični točki z AfD  proruskost in restriktivna imigracijska politika. 
AfD je skrajno desna stranka, tako jo je kategoriziral tudi deželni urad za zaščito ustave. Nemčija je največja članica EU. Velja, da je Nemčija v največji meri povzročila prvo in drugo svetovno vojno. Nemški nacisti pod vodstvom Adolfa Hitlerja so bili skrajno desna stranka. Med člani AfD je kar nekaj takšnih, ki so bili tudi obsojeni zaradi  neonacistične dejavnosti. Tudi nekateri vidni člani AfD so  bagatelizirali usodno zločinskost nacizma. Znana je tozadevna izjava Alexandra Gaulanda,  enega ustanoviteljev AfD, da so Hitler in nacisti le ptičji drekec (Vogelschiss)  v tisoč letih  uspešne nemške zgodovine. Zato nekateri izven Nemčije malodane bijejo plat zvona zaradi morebitnega Četrtega Rajha na evropskem horizontu.   Desna francoska Nacionalna Fronta (FT) ni čestitala AfD ob zmagi v Saški-Anhaltu. Poljski premier Donald Tuska je komentiral , da se na Poljskem zmage AfD lahko veselijo samo idioti in izdajalci domovine. Toda pozitivni komentarji v zvezi z zmago proruske AfD so prišli iz Moskve, svojo naklonjenost stranki AfD pa je potrdil tudi podpredsednik ZDA J.D.Vance, ki je  že pred časom kritiziral težnjo po izključitvi AfD iz kakršnekoli vladne odgovornosti.  
                                         Nemški Angst in vzhodnonemške posebnosti 
AfD je bila doslej še prav posebej uspešna v vzhodni Nemčiji,v nekdanji Nemški demokratični republiki (NDR), ki  po več kot petindridesetih letih po nemški združitvi še vedno ni dosegla ravni gospodarske razvitosti zahodne Nemčije. Na vzhodu so plače še vedno nižje kot na zahodu, velik del vodstvenega kadra v državnih podjetjih pa tudi politikov je prišel iz zahoda. Nasploh na vzhodu pri mnogih obstaja resentma, saj se niso uresničile visoko leteče obljube, da bo gospodarsko vzhodni del kmalu dosegel raven zahodnega dela.  AfD je to napihovala in  napihuje, v predvolilnih kampanjah ustvarja nekakšno nostalgijo po razmerah v NDR. 
Razmere v DDR seveda sploh niso bile rožnate. Toda pozabljivost je ena od najmočnejših človeških lastnosti.  
 AfD je povsod napihovala in napihuje strah pred bodočnostjo. socialno nazadovanje.  Vzpodbuja znameniti  nemški Angst (Strah). Še posebej nemška kolektivna mentaliteta tradicionalno stremi po redu in predvidljivosti,  difuzni strah pred novostmi je pri mnogih močno prisoten. V vzhodni Nemčiji je prisoten spomin na 90.leta, ko so mnogi ob prehodu v kapitalizem ob množični brezposelnosti doživeli socialni padec. Za ponovni zagon nemškega gospodarstva kancler Friedrich Merz in zvezna vlada napovedujeta reforme,  ki bodo po možnosti (vsaj začasno) prinesle reze v socialne storitve, napoveduje se podaljšanje pokojninske dobe. V Saški-Anhaltu, ki je ena najmanj razvitih nemških dežel,  je operiranje AfD s strahom pred bodočnostjo padlo na plodna tla. Na plodna tla so padle parole, naj se za oboroževanje namenjena sredstva preusmerijo v socialo. 
Saško-Anhalt so doslej polnih dvajset let vodile koalicijske vlade (seveda brez AfD) z močnimi krščanskimi demokrati (CDU) na čelu. V nedeljo je CDU v primerjavi z izzidi volitev pred petimi leti izgubila krepko več kot polovico glasov ter pristala na približno 17 odstotkih. Številni njeni nekdanji volilci so tokrat volili za AfD. Nezadovojstvo z dolgotrajno vladavino vlad z CDU na čelu, ki naj ne bi prinesle nobenih sprememb, naj bi bil dodatni razlog za zmago skrajne desnice. Toda v AfD so prebegli tudi neredki volilci drugih etabliranih strank. Za AfD so volili številni, ki se doslej volitev niso udeleževali, za AfD je volilo presenetljivo veliko mladih,  AfD je privabila volilce iz vseh socialnih slojev. 
Vseh volilcev AfD gotovo ni mogoče uvrstiti med skrajno desne radikalce in neonaciste. Analitiki ugotavljajo, da je zmagi skrajne desnice AfD botrovalo tudi difuzno nezadovoljstvo z obstoječim in močan občutek neperspektivnosti. 
                                                         Kaj in kako naprej  ?
Nedeljsko zmago AfD, ki med drugim meni, da bi morala Nemčija izstopiti iz evrskega in schengenskega območja, spremljajo evforične napovedi njenega vodstva v slogu Danes  Saška-Anhalt, jutri vsa Nemčija ! To lahko zlovešče spominjajo na  v nacistični Nemčiji zelo priljubljeno koračnico, najbolj konkretno pa na njen refren Danes je naša Nemčija, jutri bo naš ves svet !  So tudi takšni, ki so izkopali podatek, da je Hitlerjeva NSDAP februarja 1933 na zadnjih (kolikor toliko) svobodnih volitvah pred nacističnim prevzemom oblasti prejela 43.9 odstotkov glasov.  V nedeljo jih je AfD v Saški-Anhaltu prejela 43.8. Nemčija je pač usodno vkleščena v lastno polpreteklo zgodovino pa tudi v strah same pred seboj.
Strah lahko zamegli razum v Nemčiji (pa tudi drugod). Zmaga AfD je pomenila šok tudi za kanclerja Merza, ki je v svoji prvi reakciji deloval vidno poklapano in prav nič sicer samozavestno in menadžersko vzvišeno. V Saški-Anhaltu so se neredki nekdanji volilci CDU zelo kritično izrazili na njegov račun. Nasploh velja, da je Merzeva vlada zelo slabo obrazložila napovedane reforme in da si zato ni vzela dosti časa. Neredki ugotavljajo, da so     premalo odločna politika Friedricha Merza do AfD,  njegovo pretirano ponavljanje o potrebi po zaostritvi politike do tujcev in napovedane vendar slabo obrazložene prihajajoče reforme bile voda na mlin AfD. 
V Nemčiji se bo debata med etabliranimi strankami o tem kako in kaj v odnosu do AfD po vsej verjetnosti ponovno poglobila. Naj etablirane stranke kot so CDU, socialdemokrati (SPD) in Zeleni vztrajajo pri politiki takoimevanega požarnega zidu proti AfD, kar pomeni izključevanje kakršnega koli sodelovanja z AfD ? Naj takšno politiko omehčajo ali še zaostrijo ?  Slednje bo odvisno od nadaljnjega razvoja dogodkov v Saški-Anhaltu, pa tudi od rezultatov naslednjih volitev.  Te bodo že čez teden dni v Berlinu in v  Mecklenburgu-Pomorjanskem. Kako se bo razvijala politična debata v Nemčiji pa je seveda močno odvisno od gospodarskega položaja.  Po dolgem času so napovedi o nemški gospodarski rasti sicer še skromne vendar pozitivne. Če se bodo nadaljevale bo to seveda pozitivno za demokratično Nemčijo in za Evropo.

